**Smjernice za dobavljače**

Kao poslovna organizacija koja se u poslovanju vodi etičkim načelima, Coca-Cola HBC AG i njene podružnice (zajedno, "Coca-Cola HBC" ili "tvrtka") preuzimamo odgovornost osigurati da naše poslovanje ne pridonosi izravno ili neizravno kršenju ljudskih prava. Svoj utjecaj koristimo interno kako bismo osigurali da naši zaposlenici u potpunosti razumiju predanost tvrtke ljudskim pravima i vlastitim pravima i odgovornostima.

Naši suradnici u svim zemljama u kojima poslujemo znaju da smo predani poslovanju u skladu s nizom vrijednosti koje uključuju najviše standarde kvalitete, cjelovitosti i izvrsnosti. Poštujemo jedinstvene običaje i kulturu u zajednicama u kojima djelujemo. U skladu s tom politikom, usmjereni smo na suradnju s dobavljačima koji dijele slične vrijednosti i posluju etično. Nastojimo se prema svojim dobavljačima odnositi onako kako očekujemo da se oni odnose prema nama.

Kao dio stalnih napora da razvijamo i jačamo odnos s dobavljačima usvojili smo ove Smjernice za dobavljače (dalje u tekstu: Smjernice) za upotrebu s našim izravnim dobavljačima. Ove Smjernice zasnivaju se na uvjerenju da je dobro poslovno ponašanje odlučujuće za naš dugoročni poslovni uspjeh, koji se mora ogledati u odnosima i aktivnostima na tržištu, radnom mjestu te u odnosu prema okolišu i zajednici.

Radujemo se suradnji s dobavljačima usmjerenoj postizanju razumijevanja i usuglašenosti sa zahtjevima postavljenim u ovim Smjernicama.

Poslovna praksa

Coca-Cola Hellenic, podržava pravedne poslovne prakse zasnovane na obvezi poštivanja ljudskih prava na radnome mjestu. Naš cilj je:

1. Otvorenom i iskrenom komunikacijom uspostaviti čvrst i izravan odnos sa našim zaposlenicima
2. Ophoditi se prema zaposlenicima pošteno, dostojanstveno i s poštovanjem
3. Pridržavati se svih primjenjivih lokalnih zakona o radu, uključujući i one koji se odnose na radno vrijeme, naknade, diskriminaciju i zastupanje putem trećih lica.
4. Cijeniti različitosti u najširem smislu
5. Zadržati međusobnu odgovornost za izvedbu na najvišem nivou
6. Nagrađivati naše zaposlenike u skladu s ostvarenim rezultatima
7. Omogućiti zaposlenicima da se osobno i profesionalno razvijaju
8. Osigurati, zajedno s našim zaposlenicima, sigurna radna mjesta

Od dobavljača očekujemo da se pridržavaju svih primjenjivih zakona te sličnih standarda i načela u svome poslovanju.

Radno okruženje

Od naših dobavljača očekujemo da svoje zaposlenike i poslovne suradnike prosuđuju na osnovu njihove sposobnosti da obavljaju posao, a ne na osnovu njihovih fizičkih i/ili osobnih karakteristika ili uvjerenja , i da na taj način potvrđuju da ne postoji diskriminacija na osnovu rase, boje kože, spola, vjere, političkog uvjerenja, nacionalnosti ili seksualne orijentacije.

Zdravlje i sigurnost

Od svojih dobavljača očekujemo da omoguće sigurno radno okruženje i imaju odgovarajuće politike i pravilnike kako bi se opasnost od ozljeda, nesretnih slučajeva i izloženosti zdravstvenim rizicima svela na najmanju mjeru.

Zapošljavanje djece; zlouporaba rada

Od svojih dobavljača očekujemo da ne zapošljavaju osobe mlađe nego što je to zakonom propisano te da u poslovanju ne dopuštaju fizičko ni bilo kakvo drugo uznemiravanje ili zlostavljanje, prisilan ili kakav drugi obvezni rad.

Ropstvo, prisilni rad i trgovina ljudima

Od svojih dobavljača očekujemo da ne drže niti jednu osobu u ropstvu ili na prisilnome radu i da ne koriste ropstvo ili prisilni rad niti se bave bilo kojim oblikom trgovine ljudima.

Plaće i naknade

Od svojih dobavljača očekujemo da zaposlenicima isplaćuju poštene novčane naknade, konkurentne u svojoj gospodarskoj grani, pravedno i potpuno u skladu sa primjenjivim lokalnim i državnim zakonima o visini plaće i radnom vremenu te da zaposlenicima omoguće razvoj vještina i sposobnosti.

Treće stranke

U slučaju da njihovi zaposlenici, u skladu sa zakonom, odaberu da ih zastupaju treća lica, od svojih dobavljača očekujemo da te osobe prihvate u dobroj vjeri te da zaposlenike ne osuđuju niti kažnjavaju zbog njihovog zakonskog sudjelovanja u sindikalnim aktivnostima.

Prakse u vezi sa zaštitom okoliša

Od svojih dobavljača očekujemo da posluju tako da štite i čuvaju okoliš. Također očekujemo da naši dobavljači bez izuzetka poštuju važeće zakone, pravila i propise u obavljanju svojih aktivnosti u zemljama u kojima posluju.

Sukob interesa

Od zaposlenika Coca-Cole HBC očekuje se da biraju dobavljače koji s tvrtkom posluju ili nastoje s njom poslovati potpuno direktno i iskreno, da ih biraju na osnovu njihove kvalitete i kvalitete njihovih proizvoda i usluga te da poslovanje s tako odabranim dobavljačima isključuje posebne povlastice za njih ili njihove prijatelje ili obitelj. U skladu s time, zaposlenici ne smiju ni s kojim dobavljačem imati kakav financijski ili drugi odnos koji može biti u sukobu s obvezom zaposlenika da djeluje u najboljem interesu Coca-Cole HBC ili za koji se može činiti da je u sukobu s tom obvezom. Naprimjer, dobavljači ne trebaju zapošljavati ili na kakav drugi način plaćati zaposleniku Coca-Cole HBC tijekom transakcije koja se obavlja između dobavljača i tvrtke. Prijateljstva izvan redovitog tijeka poslovanja neizbježna su i prihvatljiva, ali dobavljači trebaju voditi računa o tome da se osobni odnosi ne smiju iskorištavati kako bi se utjecalo na poslovne odluke zaposlenika Coca-Cole HBC. Ako je dobavljač u obiteljskom odnosu (supružnik/ca, roditelj, brat ili sestra, dijete, unuk/a, roditelj supružnika/ce ili partner/ica) sa zaposlenikom tvrtke ili ako dobavljač ima bilo kakav drugi odnos sa zaposlenikom Coca-Cole HBC koji se može tumačiti kao sukob interesa, dobavljač o toj činjenici mora obavijestiti Coca-Colu HBC.

Darovi, obroci i zabava

Zaposlenicima Coca-Cole HBC zabranjeno je primati sve darove koji premašuju poslovnu ljubaznost dobavljača, tj. ljubaznost koja se u određenim okolnostima smatra opravdanom i odgovarajućom. Uobičajeni poslovni ručkovi i večere i mali znakovi pažnje općenito su prihvatljivi, ali zaposlenicima Coca-Cole HBC ne smiju se nuditi pretjerani ili raskošni darovi, ručkovi, večere ili zabava koji se mogu shvatiti kao pokušaj utjecanja na njih. Darovi u gotovini ili ekvivalentni darovi, kao što su darovne kartice, nikada nisu dopušteni. Darovi i zabava za dobavljače moraju podržavati legitimne poslovne interese tvrtke i moraju biti razumni i opravdani u određenim okolnostima. Naši zaposlenici uvijek moraju voditi računa o našim pravilima za dobavljače koja se odnose na primanje darova i zabavu.

Poslovna i financijska evidencija

I dobavljač i Coca-Cola HBC moraju voditi točnu evidenciju o svemu što se odnosi na njihovu suradnju. To uključuje evidenciju svih izdataka i plaćanja. Ako u računu koji se ispostavlja Coca-Cola HBC navodi vrijeme u kojem je dobavljač radio, podatci o vremenu moraju biti potpuni i točni. Dobavljači ne smiju kasniti sa slanjem računa ili na drugi način uzrokovati prijenos izdataka u drugo obračunsko razdoblje.

Mito

Coca-Cola HBC primjenjuje pristup “nulte tolerancije” za podmićivanje. Dobavljači koji djeluju u ime Coca-Cole HBC moraju se pridržavati svih primjenjivih zakona o podmićivanju i protukorupciji koji propisuju zabranu podmićivanja javnih službenika ili privatnih strana. Dobavljači se moraju pridržavati Kodeksa poslovnoga ponašanja i Protukorupcijske politike tvrtke Coca-Cole HBC, jer se one odnose na treće strane i dostupne su na mrežnoj stranici Coca-Cole HBC: http://www.coca-colahellenic.com. Dobavljač ne smije, u vezi ni s jednom transakcijom koju ima kao dobavljač Coca-Cole HBC ili koja na drugi način uključuje Coca-Colu HBC, ni izravno ni neizravno davati nikakvu vrijednost nijednom državnom službeniku, zaposleniku tvrtke koja se nalazi u državnom vlasništvu ili političkoj stranci kako bi stekao kakvu neodgovarajuću i protupravnu povlasticu ili prednost. Dobavljači moraju voditi pismenu evidenciju o svim plaćanjima (uključujući sve darove, ručkove i večere, zabavu i sve što ima određenu vrijednost) koja se vrše u ime Coca-Cole HBC ili iz sredstava koja na raspolaganje stavlja Coca-Colu HBC. Dobavljač će odmah dostaviti sve podatke i informacije koje Coca-Cola HBC može zatražiti u svrhu dubinske provjere protiv podmićivanja.

Zaštita povjerljivih informacija i osobnih podataka

Dobavljači moraju štititi povjerljive podatke Coca-Cole HBC. Dobavljači kojima je u okviru poslovnog odnosa omogućen pristup povjerljivim podacima ne smiju bez odobrenja Coca-Cole HBC te podatke nikome otkriti. Dobavljači ne bi trebali trgovati vrijednosnim papirima, niti poticati druge da to čine, na osnovu povjerljivih podataka dobivenih od Coca-Cole HBC. Ako dobavljač vjeruje da mu je pogrešno odobren pristup povjerljivim informacijama tvrtke Coca-Cole HBC, dobavljač treba odmah o tome obavijestiti svoj kontakt u tvrtki i ne širiti te informacije.

Slično tome, dobavljač ne bi trebao dijeliti ni sa kim u Coca-Coli HBC informacije koje se odnose na bilo koju drugu tvrtku ako je dobavljač u ugovornoj ili zakonskoj obavezi da ne dijeli informacije.

Dobavljači se trebaju pridržavati važećih zakona o zaštiti podataka, uključujući Opću uredbu o zaštiti osobnih podataka Europske unije („GDPR“).

Prijavljivanje moguće zlouporabe

Kada smatraju da se zaposlenik Coca-Cole HBC ili bilo koja osoba koje djeluje u ime te tvrtke ponaša nelegalno ili neodgovarajuće, dobavljači o tome trebaju obavijestiti tvrtku.

Također bismo željeli da vi, kao naši dobavljači, osjećate mogućnost da slobodno pokrećete sva pitanja vezana za usklađenost ili etičnost na koja naiđete u našoj tvrtki i da budete sigurni da će vašu brigu Coca-Cola HBC shvatiti ozbiljno i na odgovarajući način je riješiti. Zabrinutost treba pokrenuti u početku kod nadređenog rukovoditelja zaposlenika u Coca-Colu HBC ili kod šefa za usklađenost poslovanja Coca-Cole HBC putem e-adrese : compliance@cchellenic.com, ili možete koristiti našu liniju “Progovorite s povjerenjem” koju ćete pronaći na: [www.coca-colahellenic.ethicspoint.com](http://www.coca-colahellenic.ethicspoint.com/). Coca-Cola HBC neće tolerirati odmazdu od strane naših zaposlenih prema dobavljačima koji izraze zabrinutost ili pomognu u istrazi.

Međunarodne sankcije

Očekujemo da se naši dobavljači pridržavaju Pravila o sankcijama Coca-Cole HBC dostupnih na mrežnoj stranici Coca-Cole HBC: <http://www.coca-colahellenic.com>, bilo kakve sankcije, embargo, trgovinska ograničenja ili slični ili srodni zahtjevi kojima upravlja i / ili ih provodi Državno ministarstvo ili Ministarstvo financija SAD-a, i sve sankcije ili restriktivne mjere koje su nametnuli Vijeće sigurnosti Ujedinjenih nacija, Europska unija, Švicarska ili bilo koja država članica Europske unije ili bilo koje drugo državno tijelo pod čijom jurisdikcijom posluje Coca-Cola HBC, dobavljač ili bilo koje pridruženo društvo.

Usklađenost s važećim zakonima i standardima

Od dobavljača Coca-Cole HBC najmanje će se tražiti da ispunjavaju sljedeće standarde u pogledu svog poslovanja u cjelini:

Zakoni i propisi Dobavljač je obvezan poštivati sve primjenjive zakone, pravila, propise i zahtjeve pri proizvodnji i distribuciji svojih proizvoda te pri pružanju usluga prema Coca-Coli HBC.

Zapošljavanje djece Dobavljač neće, u skladu s lokalnim zakonom, zapošljavati djecu.

Ropstvo, prisilni rad i trgovina ljudima Dobavljač neće držati nijednu osobu u ropstvu ili prisilnom radu niti će se baviti bilo kojim oblikom trgovine ljudima. Dobavljač neće nametati radnicima nikakve obveze plaćanja naknada za osiguranje zaposlenja ili smještaja ili obvezu za nadoknadu bilo kakvih troškova koje je dobavljač pretrpio u procesu zapošljavanja.

Zlouporaba radnika Dobavljač neće niti fizički niti na bilo koji drugi način zloupotrebljavati radnu snagu.

Treća lica Dobavljač će poštovati pravo zaposlenika da izaberu da ih zastupa treće lice i da kolektivno pregovaraju u skladu s primjenjivim zakonima.

Plaće i naknade Plaće i naknade moraju biti u skladu sa važećim zakonima.

Radno vrijeme i prekovremeni sati Radno vrijeme i prekovremeni sati moraju biti u skladu sa važećim zakonima.

Zdravlje i sigurnost Uvjeti rada moraju biti u skladu sa važećim zakonima.

Zaštita okoliša Dobavljač će poslovati u skladu sa primjenjivim zakonima o zaštiti okoliša.

Sukob interesa Zaposlenici Coca-Cole HBC i naši dobavljači trebaju izbjegavati situacije u kojima može doći do sukoba interesa.

Poslovna i financijska evidencija Dobavljač će se pridržavati svih važećih zakona koji se odnose na vođenje financijske evidencije i izvještavanje.

Podmićivanje Dobavljač će poštovati sve važeće zakone o zabrani mita i korupcije te u svome poslovanju neće koristiti mito ili druge nezakonite prakse.

Zaštita povjerljivih informacija i osobnih podataka Dobavljač će zaštiti podatke tvrtke Coca-Cola HBC i druge neovisne informacije otkrivene dobavljaču. Dobavljač će poštivati važeće zakone o zaštiti podataka uključujući Opću uredbu o zaštiti osobnih podataka Europske Unije (GDPR).

Sankcije Dobavljač će poštivati važeće međunarodne sankcije.

Dokazivanje usklađenosti

Dobavljač mora biti u stanju pokazati usklađenost s ovim Smjernicama za dobavljače na zahtjev tvrtke Coca-Cole HBC.

Ako osam osnovnih konvencija Međunarodne organizacije rada (dalje u tekstu: MOR) uspostave viši standard od lokalnog zakona, dobavljač će ispuniti standarde MOR-a. Ovi minimalni zahtjevi dio su svih sporazuma između Coca-Cole HBC i njenih izravnih dobavljača. Očekujemo od naših dobavljača da razviju i implementiraju odgovarajuće unutrašnje poslovne procese kako bi osigurali poštivanje ovih Smjernica. Surađujemo s tvrtkom The Coca-Cola Compny, koja rutinski koristi nezavisne treće strane za procjenu usklađenosti dobavljača s ovim Smjernicama; procjene uključuju povjerljive razgovore sa zaposlenicima i ugovornim radnicima na licu mjesta. Ako dobavljač ne uspije podržati bilo koji aspekt zahtjeva ovih Smjernica, od dobavljača se očekuje da provede korektivne mjere. Coca-Cola HBC zadržava pravo da raskine ugovor s bilo kojim dobavljačem koji ne može dokazati da poštuje zahtjeve ovih Smjernica.

\*\*\*

Izdanje: studeni 2020